CELEX: 32021D0787
Language: et
Date: 2021-05-12 00:00:00
Title: Komisjoni rakendusotsus (EL) 2021/787, 12. mai 2021, millega lubatakse Leedul keelduda teatavatele suuloputusvahenditele ja kosmeetilisele alkoholile aktsiisivabastuse andmisest vastavalt nõukogu direktiivile 92/83/EMÜ (teatavaks tehtud numbri C(2021) 3260 all) (Ainult leedukeelne tekst on autentne)

17.5.2021   
               
               
                  ET
               
               
                  Euroopa Liidu Teataja
               
               
                  L 173/3
               
            
         KOMISJONI RAKENDUSOTSUS (EL) 2021/787,
         12. mai 2021,
         millega lubatakse Leedul keelduda teatavatele suuloputusvahenditele ja kosmeetilisele alkoholile aktsiisivabastuse andmisest vastavalt nõukogu direktiivile 92/83/EMÜ
         
            
               (teatavaks tehtud numbri C(2021) 3260 all)
            
         
         (Ainult leedukeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 19. oktoobri 1992. aasta direktiivi 92/83/EMÜ alkoholi ja alkohoolsete jookide aktsiisimaksude struktuuri ühtlustamise kohta, (1) eriti selle artikli 27 lõiget 5,
         ning arvestades järgmist:
         
                     (1)
                  
                  
                     Direktiivi 92/83/EMÜ eesmärk on luua alkoholi maksustamise vallas siseturu rajamise ja toimimise tagavad tingimused. Direktiivi 92/83/EMÜ artikli 27 lõikes 1 on täpsustatud kõnealuse direktiiviga hõlmatud tooted, mille liikmesriigid peavad aktsiisist vabastama. Direktiivi 92/83/EMÜ artikli 27 lõike 1 punktis b on sätestatud erand kõnealuse direktiiviga hõlmatud denatureeritud toodetele, mida kasutatakse muuks otstarbeks kui inimtoiduks ettenähtud toodete valmistamine. Direktiivis 92/83/EMÜ on sätestatud vastastikuse tunnustamise süsteem. Kui direktiivi 92/83/EMÜ artikli 27 lõike 1 punkti b alla kuuluv toode on aktsiisist vabastatud mis tahes liikmesriigis, võib see liikuda vabalt terves liidus ilma aktsiisita. Direktiivi 92/83/EMÜ artikli 27 lõige 5 lubab liikmesriikidel keelduda sellise maksuvabastuse andmisest, kui asjaomane toode põhjustab maksudest kõrvalehoidumist, maksustamise vältimist või muid kuritarvitusi.
                  
               
                     (2)
                  
                  
                     Leedu teatas 3. juuni 2016. aasta kirjaga komisjonile vastavalt direktiivi 92/83/EMÜ artikli 27 lõikele 5, et ta ei anna direktiivi 92/83/EMÜ artikli 27 lõike 1 punktis b sätestatud aktsiisivabastust etüülalkoholile, mis on denatureeritud isopropüülalkoholiga koguses kuni 10 liitrit 1 hektoliitri absoluutse etüülalkoholi kohta, mida kasutatakse teatavates suuloputusvahendites ja kosmeetilises alkoholis (edaspidi „asjaomased tooted“). Leedu on arvamusel, et asjaomased tooted on Leedus põhjustanud maksudest kõrvalehoidumist, maksustamise vältimist ja muid kuritarvitusi.
                  
               
                     (3)
                  
                  
                     Komisjon edastas Leedu teate teistele liikmesriikidele 15. juunil 2016 ja palus neil esitada oma tähelepanekud.
                  
               
                     (4)
                  
                  
                     Aktsiisikomitee 8. novembri 2016. aasta koosolekul leppisid liikmesriigid kokku, et Fiscalise projektirühm, mis tegeleb täielikult ja osaliselt denatureeritud alkoholiga seotud teemade lõpuleviimisega, peab uurima kosmeetika- ja isikliku hügieeni toodete denatureerimissegusid ning esitama arvamuse nende toodete jaoks sobiva segu kohta. Komitee vaatab selle küsimuse uuesti läbi pärast Fiscalise projektirühma esitatud arvamust. Fiscalise projektirühm märkis, et asjaomastes toodetes kasutatavat sama segu kasutatakse paljudes muudes toodetes, mis ei ole ette nähtud inimtoiduks. Need muud tooted ei ole siiski kaasa toonud maksudest kõrvalehoidumist, maksustamise vältimist ega muid kuritarvitusi. Kõikide selle denatureerimisseguga toodete maksustamine oleks seega ebaproportsionaalne. Seepärast palus komisjon 21. jaanuari 2019. aasta kirjaga Leedul esitada asjaomaste toodete, mitte denatureerimissegu üksikasjaliku kirjelduse.
                  
               
                     (5)
                  
                  
                     21. augusti 2019. aasta kirjaga esitas Leedu asjaomaste toodete kohta lisateavet. Komisjon edastas selle teabe teistele liikmesriikidele. Leedu selgitas oma kirjas, et asjaomased tooted on suuloputusvahendid tootemargiga „Classic“ ja „Crystal“ ning kosmeetiline alkohol tootemargiga „Yellow“, „Citrus“, „Green“, „Citrina“, „Red“, „Avietė“, „Blue“ ja „Juodieji serbentai“, mille alkoholisisaldus on vastavalt ligikaudu 20 või 60 mahuprotsenti. Asjaomaseid tooteid ei kasutata märgisel märgitud hügieenilistel ega kosmeetilistel eesmärkidel. Kirja kohaselt turustavad ettevõtjad neid tooteid Leedu elanikkonna haavatavatele rühmadele tarbimiseks joovastavate alkohoolsete jookidena, eemaldamata mürgist denaturanti, mis kahjustab inimtervist. Asjaomaseid tooteid kasutatakse inimtoiduks, mistõttu leiab Leedu, et nende suhtes ei tohiks kohaldada aktsiisivabastust. Leedu jõudis oma kirjas järeldusele, et see põhjustab direktiivi 92/83/EMÜ artiklis 27 osutatud kuritarvitusi.
                  
               
                     (6)
                  
                  
                     Lisaks hindas Leedu, et aastatel 2009–2016 oli Leedu turul müüdud asjaomaste toodete kogumaht ligikaudu 1 500 000 liitrit, mis tähendab ligikaudu 11 500 000 eurot saamata jäänud aktsiisitulu ehk 1 % Leedus kogu kõnealusel ajavahemikul etüülalkoholist saadud aktsiisitulust. Leedu jõudis oma kirjas järeldusele, et see põhjustab direktiivi 92/83/EMÜ artiklis 27 osutatud maksudest kõrvalehoidumist, maksustamise vältimist ja muid kuritarvitusi.
                  
               
                     (7)
                  
                  
                     Liikmesriigid arutasid 15. novembril 2019 aktsiisikomitee koosolekul toodete maksustamist ning Leedu esitatud tõendeid maksudest kõrvalehoidumise, maksustamise vältimise ja muude kuritarvituste kohta. Liikmesriigid märkisid, et nad toetavad Leedut selle küsimuse käsitlemisel. Lisaks märkisid liikmesriigid, et nad toetavad tegelemist tõsise ohuga, et ettevõtjad võivad kergesti muuta asjaomaste toodete tootemarke või teha muid muudatusi, et kõrvale hoida direktiivi 92/83/EMÜ artikli 27 lõike 1 punkti b kohasest maksuvabastuse andmisest keeldumisest.
                  
               
                     (8)
                  
                  
                     Komisjon leiab, et asjaomaste toodete tarbimine joovastavate alkohoolsete jookidena kujutab endast väärkasutust, millel on tõsised negatiivsed tagajärjed tervisele ja maksutulule.
                  
               
                     (9)
                  
                  
                     Asjaomaseid tooteid turustavate ettevõtjate suhtes kohaldatakse soodsamat aktsiisikorda kui alkohoolsete jookide turustajate suhtes. Leedu on ka näidanud, et asjaomastes toodetes kasutatavast etüülalkoholist saadud aktsiisitulu on märkimisväärselt vähenenud. Tuginedes Leedu esitatud tõenditele, mida on nende olemuse tõttu raske saada, ja hinnangutele saamata jäänud aktsiisitulu kohta, leiab komisjon, et asjaomased tooted põhjustavad maksudest kõrvalehoidumist, maksustamise vältimist ja muid kuritarvitusi.
                  
               
                     (10)
                  
                  
                     Võttes arvesse, et asjaomased tooted põhjustavad maksudest kõrvalehoidumist, maksustamise vältimist ja muid kuritarvitusi, tuleks Leedul lubada keelduda neile toodetele direktiivi 92/83/EMÜ artikli 27 lõike 1 punkti b kohase maksuvabastuse andmisest.
                  
               
                     (11)
                  
                  
                     Lisaks leiab komisjon, et asjaomaseid tooteid tootvad ettevõtjad võivad direktiivi 92/83/EMÜ artikli 27 lõike 1 punkti b kohase maksuvabastuse andmisest keeldumisest kergesti kõrvale hoida, muutes asjaomaste toodete üht elementi, näiteks tootemarki. Sellise kõrvalehoidmise vältimiseks tuleks Leedule samuti anda luba keelduda sellise vabastuse andmisest mis tahes muudele sarnastele vedelatele kosmeetikatoodetele ja suuloputusvahenditele, mida tarbitakse alkohoolsete jookidena.
                  
               
                     (12)
                  
                  
                     Käesoleva otsusega ette nähtud meetmed on kooskõlas aktsiisikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Leedul on lubatud keelduda aktsiisi ühtlustatud kohaldamisest sellise etüülalkoholi puhul, mis on denatureeritud isopropüülalkoholiga koguses kuni 10 liitrit absoluutse etüülalkoholi 1 hektoliitri kohta ning mida kasutatakse järgmiste vedelate kosmeetikatoodete ja suuloputusvahendite või muude sarnaste mitte inimtoiduks ettenähtud, kuid alkohoolsete jookidena tarbitavate vedelate kosmeetikatoodete ja suuloputusvahendite valmistamiseks:
            
                        a)
                     
                     
                        suuloputusvahendid alkoholisisaldusega üle 20 mahuprotsendi tootemargiga „Classic“ ja „Crystal“;
                     
                  
                        b)
                     
                     
                        kosmeetiline alkohol alkoholisisaldusega üle 60 mahuprotsendi tootemargiga „Yellow“, „Citrus“, „Green“, „Citrina“, „Red“, „Avietė“, „Blue“ ja „Juodieji serbentai“.
                     
                  
         
            Artikkel 2
            Käesolev otsus on adresseeritud Leedu Vabariigile.
         
         
            Brüssel, 12. mai 2021
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  EÜT L 316, 31.10.1992, lk 21.